钦定古今图书集成/明伦汇编/官常典/第628卷 > 《上绛州上官司马书》王勃
## 钦定古今图书集成/明伦汇编/官常典/第628卷 > 《上绛州上官司马书》王勃

“君侯极天分构，振琼树而韬霞；带地疏源，握珠胎而
冠月。鳞轩羽殿，瑶台降卿相之荣；鹊印蝉簪，金社发
公侯之始。青皋独唳，望鸿渐而翻云；丹穴高鸣，对鹓
池而矫雾。”严助以贤良待诏，未厌承明；汲黯以方正
拾遗，终荣卧理。加以雄材广度，散琬琰于胸怀；逸气
遒文，运风霜于掌握。迫青霄而构舍，烟霞之涯涘莫
寻；振沧渤以流谦，江汉之波澜未测。耀灵桂于赵席，
垂棘知归；辨群籁于庄轩，悬匏自记。宾阶夕敞，清河
销骥絷之虞；虚榻晨披，元礼得龙驱之地。方当翊赞
宸极，羽仪台屏，岂徒偃仰州县，劳事藩庭而已哉！借
如仆者，常恨霜松列涧，万寻无罩月之期；露草滋山，
寸径有梢云之望。斯则声实困于兼济，才位难于俱
立。况乎地势不足以夸俗，容貌不足以动人，皇皇薮
泽，安足以奉高明之咳唾也。所冀蝇阶贱质，附云足
而追飙；蚋序轻姿，托霜毛而绝海。委名励己，蛟镡申
独断之能；偶迹当仁，骊珠鲜暗投之惧。天衢可望，指
鹏程而三休；巨壑难游，伏龙门而一息。